**Retningslinjer for dækning af udgifter i forbindelse med frivilligt arbejde**

Alle forsvarlige, direkte udgifter forbundet med frivilligt arbejde i Dansk Cøliaki Forening (DCF), dækkes af DCF efter nedenstående regler, der fastsættes af DCF’s bestyrelse.

Samtlige udgiftsbilag skal attesteres ifølge den til enhver tid gældende attestordning (spørg sekretariatet).

I forbindelse med udgifter til rejser, forplejning mv. skal man som frivillig tage hensyn til to forhold:

* At DCF’s virksomhed er finansieret via offentlige puljer, private bidragsydere og fonde, hvilket giver DCF en forpligtelse til at udvise sparsommelighed og effektivitet i brugen af midlerne. Det handler om, at vi kan få midlerne til at række længst muligt til gavn for vores målgruppe.
* At DCF er en professionel og landsdækkende organisation, hvor frivillige skal tilbydes ordentlige vilkår.

Det forventes, at man som frivillig tager ansvar for at balancere mellem disse to hensyn. Retningslinjerne nedenfor skal derfor ses som en øvre og generel ramme. I alle tilfælde opfordres der til at udvise økonomisk bevidsthed i sine valg. Det vil sige at køre flere sammen i egen bil, vælge Orange billetter hvis muligt etc. Er man i tvivl i konkrete situationer, kan man altid få råd og vejledning hos sekretariatet.

**Transport**

* Alle frivillige rejser så vidt muligt med offentlig transport som standard. Der gøres i så høj grad som muligt brug af rabatordninger som fx Orange billetter.
* Transport i egen bil dækkes efter statens gældende laveste takst.
* Hvor flere frivillige deltager i samme arrangement, forventes samkørsel anvendt i videst muligt omfang.
* Deltagere i kurser, møder og lignende får dækket transporten eller kørsel efter ovennævnte retningslinjer.

**Kost og logi**

* Til møder/aktiviteter på mindst fem timer (inkl. rejsetid) kan der købes forplejning for op til 120 kr. per person.
* Til heldagsmøder/-aktiviteter (inkl. rejsetid) kan der købes forplejning for op til 220 kr. per person.
* Overnatning sker billigst muligt. Kan det ikke ske privat, overnattes på prisbilligt hotel eller vandrerhjem. For logi ved rejser udbetales faktiske udgifter efter regning.
* Der udbetales ikke diæter ved rejser. Faktiske udgifter refunderes efter regning.

**Indsendelse af refusionsseddel**

Refusionssedler og kvitteringer afleveres på eller sendes til sekretariatet på mail post@coeliaki.dk eller med post til Dansk Cøliaki Forening, Trekronergade 147B, 2. th., 2500 Valby. Refusionssedlen og kvitteringer sendes senest to uger efter mødets/aktivitetens afholdelse. Hvis det ikke er muligt, skal sekretariatet informeres. ***Afregninger, der er mere end 3 måneder gamle, refunderes ikke.*** Ved årets afslutning er sidste frist den 20. december.

**Administrative omkostninger og telefonpenge**

Til DCF’s formand udbetales godtgørelse for administrative omkostninger á 1.400 kr. samt telefonpenge á 2.350 kr. per bestyrelsesår. Til DCF’s bestyrelsesmedlemmer og suppleanter udbetales telefonpenge á 700 kr. per bestyrelsesår.

Godkendt i bestyrelsen 18-06-2018

Revideret administrativt 22-06-2018